
****

**Обраќање на претседавачот со Работната група за парламентарната димензија на ПСЈИЕ, г-ѓа Ермира Мехмети Деваја, на Меѓународната конференција посветена на 15-годишнината на парламентарната димензија на ПСЈИЕ**

***(Скопје, 15 октомври 2012)***

Почитувани присутни,

Процесот за Соработка во Југоисточна Европа е производ на заедничкиот перцепција на државите од Регионот за добрососедски односи, стабилност, безбедност и соработка, а кои се основните постулати и на европското семејство. Процесот произлегува од сите НАС и е наменет за НАС. Парламентарната димензија на Процесот започнува пред 15 години, во Атина, со цел воспоставување на постојан интерпарламентарен дијалог. Оваа постојаност на парламентарната соработка, поради состојбите во регионот, веќе во следните неколку 4 години беше ставена на тест. Обновена е на иницијатива на нашето Собрание сè до во Скопје, во 2001 година, одржана е Втората конференција на претседатели на парламенти на државите членки на ПСЈИЕ. На Конференцијата беше усвоена и Процедуралната рамка за парламентарната соработка со која се дефинираат редовните облици на соработка на ниво на парламенти и нивните работни тела и служби.

Ми претставува големо задоволство денеска да ви се обратам како актуелен претседавач со Работната група за Парламентарната димензија на Процесот за Соработка во Југоисточна Европа.

Дозволете да Ве потсетам како настана, што работеше и што очекуваме од Работната Група.

Иницијален состанок на Интерпарламентарната работна група, е одржан во Кишњев, 30-31 октомври 2008 година. На него беа усвоени предлози за дефинирање на главните области од заеднички интерес во идната парламентарна регионална соработка, но не беа финализирани заради неодржувањето на Конференција на претседатели на парламенти. Одложената, Осма конференција, одржана е во Анталија, во јуни 2010 година. Притоа, едногласно беше усвоен предлогот за формирање на Работна група која треба да елаборира и предложи натамошен развој на парламентарната димензија на ПСЈИЕ, кој што би водел до евентуално воспоставување на Парламентарно собрание на ЈИЕ. Ова се почетоците кои ги дефинираа контурите произлезени од евидентниот интерес за повисок и постојан степен на интерпарламентарна сорабока.

За време на Црногорското претседателство беа одржани два состаноци (мај и јуни 2011 година), на кои беа донесени правилата за работата и делокругот на активностите на РГ, а на Деветтата конференција на претседателите поддржано е и јакнењето на институцијата Тројка на ПСЈИЕ и повикано е следното претседателство да го одржи континуитетот преку редовни состаноци на Работната група.

- За време на последните 4 состанока на РГ, во Беград, беа разгледувани различни форми на соработка како искуство од другите интерпарламентарни организации, а во врска со нивното воспоставување, времетраење на мандат, одлучувањето и изборот на членови. Врз основа на различните модели, предложени на состаноците, подготвен е компромисен предлог како основа за натамошна институционализација

Во изминатиов период Работната група беше успешно раководена и дојдено е до сегашнава фаза, но работата не е завршена. Темелите се поставени, и доколку постои заедничка волја, подготвени сме во текот на Македонското претседателство да ги координираме напорите за создавање на парламентарен дом, како еден од столбовите на ПСЈИЕ.

Почитувани гости.

Освен да се состануваме и декларираме намери секогаш пред нас се и прашањата што требаме, можеме и сакаме заеднички да работиме. Во приоритетите на Македонското претседателство со ПСЈИЕ се набројани низа такви прашања, на чија имплементација секако можеме да придонесуваме и ние на парламентарна основа.

Би се задржала на една која ја сметам за брзо остварлива. Станува збор за меѓуграничната соработка во која се интегрирани националните и локалните власти. Таков евидентен случај е заштитата и контрола на пограничните езера и водотеци. Тука и како парламенти со поттикнување на активностите на ниво на нашите влади и општини, како и со уедначување на нашето со европското законодавство, можеме да дадеме значаен придонес.

На крај, би потсетила и на тоа дека досега на парламентарна основа имаме донесено низа заеднички документи од нашите конференции и состаноци. Тие во главно завршуваа како вести од еднодневен интерес и по некое време е тешко да им се најде трага. Сите што пишувавме за денешната Конференција во тоа можевме и сами да се увериме. Тие се недоволно познати и присутни, како во експертската, така и во широката јавност. Затоа, подготвивме зборник на документи за денешната јубилејна конференција, посветена на 15-годишнината на парламентарната димензија на ПСЈИЕ. Документите се на јазикот на кој се усвоени (англискиот - како современа линга франка). Заедно тоа мошне брзо можеме да го измениме. Ве покануваме да ги преведете и да ни помогнете да создадеме мутилингвален прирачник на документи за нашата регионална парламентарна соработка. Секогаш и сосема мали чекори покажуваат јасно дека сме тргнале во добар правец. Ако освен што дискутираме и разменуваме мислења, имаме и парламентарни проекти во кои сите партиципираме, на најдобар начин ќе придонесуваме на зголемувањето на меѓусебната доверба и разбирање.

Иднината од нас бара консеквентно да го применуваме принципот на вклучувањето на сите во нашата регионална соработка со единствена цел да обезбедиме услови за економско-социјален развој на регионот. Тоа беше кажано уште во Финалната декларација од Самитот во Истанбул и повторена е во приоритетите на Македонското претседателство со ПСЈИЕ. Ние речиси сите минавме периоди на заборавање и изолирање со сите негативни последици за нашите држави и за регионот. Природната географско-политичка, историска, економска, социјална и културна поврзаност не трпи ни еден дел на нашиот простор да биде исклучен. Да ги заборавиме поделбите и да го засилиме единството, без било чие исклучување. Верувам дека согласно со Букурештанската повелба на владина основа со консензус повелба во ПСЈИЕ ќе биде вклучено и Косово. Неодрживо е постоење на празен простор за регион кој претставува целина, впрочем - цело е кога се има сè.